b'\n_START_ARTICLE_\nAmbrogio Spinola\n_START_SECTION_\n\xc5\xbdivljenjepis\n_START_PARAGRAPH_\nAmbrosio Spinola je bil rojen v stari plemi\xc5\xa1ki dru\xc5\xbeini v Genovski republiki, zaveznici \xc5\xa0panije. Izro\xc4\x8dilo dru\xc5\xbeine je nadaljeval tako, da je vstopil v voja\xc5\xa1ko slu\xc5\xbebo \xc5\xa1panskega kralja Filipa III. Leta 1602 je z vojsko 9.000 mo\xc5\xbe, ki jo je sam financiral, odpotoval na Nizozemsko. Leto dni je oblegal Ostende, ki so padle septembra 1604, in s tem dokazal, da je kos svojemu velikemu nasprotniku nizozemskemu stadhouderju Mavriciju Nassavskemu. Po tem uspehu ga je kralj postavil za glavnega poveljnika \xc5\xa1panske flandrijske vojske in za namestnika guvernerjev \xc5\xa0panske Nizozemske, vojvode Alfreda Avstrijskega in njegov soproge Izabele. V nadaljevanju je zavzel \xc5\xa1e nekaj utrjenih mest. Leta 1606 je zastavil vse svoje premo\xc5\xbeenje za zavarovanje posojila, ki ga je \xc5\xa1panska dr\xc5\xbeava najela pri bankirjih za nadaljevanje vojne (in ga, ker \xc5\xa1panska vlada ni vrnila posojila, kasneje tudi izgubil). Leta 1607 sta se z Mavricijem sporazumela o prekinitvi bojevanja. Dve leti kasneje je imel glavno vlogo v pogajanjih, ki so pripeljala do dvanajstletnega premirja (1609-21). Ves \xc4\x8das premirja je Spinola dr\xc5\xbeal vojsko v pripravljenosti in jo dopolnjeval._NEWLINE_Po izbruhu tridesetletne vojne je leta 1620 zavzel skoraj ves Palatinat in odstranil blokado protestantskih sil na t. i. \xc5\xa1panski poti iz severna Italije na Nizozemsko, ki je bila klju\xc4\x8dnega pomena za povezavo \xc5\xa1panske flandrijske vojske s \xc5\xa0panijo._NEWLINE_Po prenehanju dvanajstletnega premirja je v juniju 1625 dosegel svoj najve\xc4\x8dji voja\xc5\xa1ki uspeh, ko je po devetmese\xc4\x8dnem obleganju zavzel mo\xc4\x8dno utrjeno mesto Breda, rezidenco knezov Oranskih. S to zmago je pritegnil pozornost vse Evrope. \xc5\xa0panski slikar Vel\xc3\xa1zquez je naslikal na to temo eno svojih najve\xc4\x8djih umetnin, sliko "Las lanzas"._NEWLINE_Po zasedbi Brede je Spinola za\xc4\x8del oblegati mesto Bergen-op-Zoom ob ustju reke Schelde, ki pa ga je moral zaradi bolezni v vojski in dezerterstva opustiti. Pomanjkanje denarja in nenaklonjenost nadaljevanju bojevanja grofa Olivaresa, glavnega ministra vlade mladega kralja Filipa IV., je zaustavila Spinoline voja\xc5\xa1ke aktivnosti na Nizozemskem._NEWLINE_Leta 1628 je nerad sprejel imenovanje za glavnega poveljnika in opolnomo\xc4\x8denca v vojni s Francijo za nasledstvo v Mantovi (1628-31). Tam je leta 1630 umrl sredi obleganja Casale._NEWLINE_Edino, kar je Ambrogijeva dru\xc5\xbeina dobila za njegovo osemidvajsetletno zvesto slu\xc5\xbeenje \xc5\xa1panskima monarhoma in za vse premo\xc5\xbeenje, ki ga je v to vlo\xc5\xbeil, je bil naziv merqu\xc3\xa9s de Los Balbases.'